मधुकर हुंदी कुसै बी रचना गी दिक्खियै एह् निश्कर्श असानी कन्नै निकली औंदा ऐ जे इंदी शब्द-योजना अत्यंत समृद्द ऐ। इक पास्सै इंदे शब्द अर्थें दी गहराई गी व्यक्त करदे न ते दूए पास्सै ऐसे शब्दें दा प्रयोग बी मिलदा ऐ जेह्‌ड़े संगीतात्मकता कन्नै बाशा दी शक्ति गी होर मत पुश्ट करदे न। इसदे अलावा इ’नें भावें दे अनुसार गै शब्दें दा प्रयोग कीते दा ऐ। ग्रामीण जीवन ते खेतीबाड़ी सरबंधी कविताएं इच आंचलिक शब्दें दा प्रयोग इंदी कविताएं गी होर बी म्हत्वपूर्ण बनांदा ऐ। प्रगतिवादी कविताएं इच इंदी भाशा बी उनें भावें दे अनुसार अतिरिक्त सक्रिय ते प्रवाह् युक्त होई जंदी ऐ। “पद्‌म गोखड़ू” ते “डोला कुन्न ठप्पेआ” इनें दौनें कताबें दा अध्ययन करने दे परैंत्त पता चलदा ऐ जे “डोला कुन्न ठप्पेआ” इच मधुकर हुंदियां मिली—जुली दियां रचनां मिलदियां न। प्रस्तुत कताब इच प्रगतिवाद दे दर्शन बी होंदे न। पर “पद्म गोखड़ू” इस मधुकर होर यथार्त धरातल उप्पर उतरदे सेही होंदे न जिंदे इच प्रयोगवादी कविताएं दे दर्शन बी होंदे न। “बेचारा बस्तियां” एह्‌दा ज्वलंत उदाहरण ऐ।